SISB ร่วม “THAILAND FOCUS 2022” ฉายภาพธุรกิจแกร่ง อัพเป้ายอดนักเรียนปีนี้เพิ่ม 10%
SISB ปลื้มโรดโชว์งาน "THAILAND FOCUS 2022" นักลงทุนสถาบันไทย-ต่างประเทศตอบรับคึกคัก ส่งซิกครึ่งปีหลังโตต่อ เดินหน้าขยายสาขาโรงเรียน รับอานิสงส์นักเรียนและต่างชาติเพิ่มขึ้น พร้อมปรับเพิ่มเป้านักเรียนสิ้นปีนี้เพิ่มขึ้น 10% 
SISB เข้าร่วมงาน "THAILAND FOCUS 2022" พร้อมฉายภาพธุรกิจเติบโตแข็งแกร่ง ปรับเป้าหมายจำนวนเรียนในสิ้นปี 2565 จะเพิ่มขึ้น 10%
30 ส.ค. 2565

นายยิว ฮอค โคว ประธานเจ้าหน้าที่บริหาร บริษัท เอสไอเอสบี จำกัด (มหาชน) หรือ SISB เปิดเผยว่า บริษัทได้เข้าร่วมนำเสนอข้อมูลการดำเนินธุรกิจและแผนงานอนาคตในงาน “THAILAND FOCUS 2022” โดยมีนักลงทุนสถาบันทั้งในและต่างประเทศเข้าร่วมรับฟังอย่างคึกคักจำนวนกว่า 15 กองทุน
โดยการเข้าร่วมงาน “THAILAND FOCUS 2022” ประสบความสำเร็จเป็นอย่างดี สะท้อนความเชื่อมั่นนักลงทุนสถาบันที่มีต่อบริษัทฯ และการโรดโชว์เป็นการนำเสนอข้อมูลเพื่ออัพเดทแผนการดำเนินธุรกิจทั้งปัจจุบันและในอนาคต ซึ่งจะช่วยสนับสนุนสร้างการรับรู้ถึงศักยภาพการศึกษาของไทยมีคุณภาพที่ได้มาตรฐานเป็นที่ยอมรับในระดับสากล และมีแนวโน้มการเติบโตได้ต่อเนื่อง รวมทั้งมีโอกาสที่จะรุกขยายไปยังต่างประเทศในภูมิภาคใกล้เคียงกับประเทศไทยได้ในอนาคต
สำหรับภาพรวมการดำเนินธุรกิจของ SISB ในช่วงครึ่งปีหลังมีทิศทางที่ดีต่อเนื่อง โดยมีปัจจัยสนับสนุนจากการเป็นช่วงการเปิดปีการศึกษาใหม่ของทุกปี ขณะเดียวกันได้เปิดการเรียนการสอนในรูปแบบปกติ (Onsite) ซึ่งมีนักเรียนกลับมาเรียนได้ใกล้เคียง 100% และได้รับอานิสงส์จากนักเรียนไทยและต่างชาติเข้ามาศึกษาเพิ่มขึ้น ดังนั้นช่วยผลักดันให้จำนวนนักเรียนมากขึ้นส่งผลให้บริษัทได้ปรับเป้าหมายจำนวนเรียนในสิ้นปี 2565 จะเพิ่มขึ้น 10% จากเดิมที่คาดว่าจะอยู่ที่ 2,750 คน
นอกจากนี้ กลุ่มบริษัทยังคงเดินหน้าตามแผนและกลยุทธ์การดำเนินธุรกิจในช่วง 5 ปี (ปี 2565-2569) วางเป้าหมายจำนวนนักเรียนภายในกลุ่ม 4,250 คน ซึ่งจะมีการขยายโรงเรียนสาขาเพิ่มอย่างต่อเนื่อง โดยในปี 2566 เตรียมเปิดโรงเรียนนานาชาติแห่งที่ 5 โรงเรียนนานาชาติสิงคโปร์ นนทบุรี ตามแผน และเปิดโรงเรียนนานาชาติแห่งที่ 6 โรงเรียนนานาชาติสิงคโปร์ ระยอง เร็วขึ้น จากเดิมวางแผนเปิดให้บริการในปี 2567 ขยับมาเป็นในปี 2566 เพื่อรองรับความต้องการของผู้ปกครองและนักเรียนในพื้นที่จังหวัดระยองและในพื้นที่ใกล้เคียง